b'\n_START_ARTICLE_\n\xc4\x8caubisi rad\xc5\xbeja\n_START_SECTION_\nIstorija\n_START_PARAGRAPH_\nIki XVIII a. pabaigos \xc5\xa1is regionas vyst\xc4\x97si visi\xc5\xa1kai savaranki\xc5\xa1kai, nors kartais buvo priklausomas nuo Katmandu sl\xc4\x97nio dinastij\xc5\xb3. Laikoma, kad Li\xc4\x8dhav\xc5\xb3 dinastijos valdovas Manadeva i\xc5\xa1 Sl\xc4\x97nio, V a. pabaigoje vald\xc4\x97 \xc5\xa1ias teritorijas. V\xc4\x97liau, XV a., Mal\xc5\xb3 dinastijos valdovas Jak\xc5\xa1ia Mala irgi kontroliavo \xc5\xa1ias teritorijas.\n_START_SECTION_\nPahari\xc5\xb3 \xc4\xafsigal\xc4\x97jimas\n_START_PARAGRAPH_\nNuo ma\xc5\xbedaug XV a. \xc4\xaf \xc5\xa1\xc4\xaf kra\xc5\xa1t\xc4\x85 i\xc5\xa1 vakar\xc5\xb3 (Baisi rad\xc5\xbeja regiono) ver\xc5\xbe\xc4\x97si indoarijai, save vadin\xc4\x99 khasi (pahariai)). Jie pama\xc5\xbe\xc4\x99le \xc4\xafsigal\xc4\x97jo magar\xc5\xb3 \xc5\xbeem\xc4\x97se, o j\xc5\xb3 dinastijos keit\xc4\x97 vietines magar\xc5\xb3 dinastijas. Viena \xc4\xaftakingiausi\xc5\xb3 dinastij\xc5\xb3 buvo Sen\xc5\xb3 dinastija i\xc5\xa1 \xc4\x8chitaurgarho (Rad\xc5\xbeastanas). Ji \xc4\xafsigal\xc4\x97jo Ri\xc5\xa1innge, Giringe, v\xc4\x97liau Palpoje. 1560\xc2\xa0m. susik\xc5\xabr\xc4\x97 khasi\xc5\xb3 karalyst\xc4\x97 Gorkha._NEWLINE_Taip pahari\xc5\xb3 invazijos metu regione suk\xc5\xabr\xc4\x97 daug smulki\xc5\xb3 valstybi\xc5\xb3, kuri\xc5\xb3 priskai\xc4\x8diuojamos 24. I\xc5\xa1 \xc4\x8dia ir kilo regiono pavadinimas._NEWLINE_Valstyb\xc4\x97s buvo \xc5\xa1ios: Gorkha, Lamd\xc5\xbeungas, Tanahu, Kaski, Nuvakotas, Dhoras, Satahunas, Garahunas, Ri\xc5\xa1ingas, Ghiringas, Pajunas, Parbatas, Galkotas, Palpa, Gulmi, Argha, Khan\xc4\x8dis, Musikotas, Isma, Dhurkotas, Bad\xc5\xbehangas, Bhirkotas, Pjuthanas ir Butvalis. Dauguma j\xc5\xb3 i\xc5\xa1 dalies atitinka dabartini\xc5\xb3 Nepalo rajon\xc5\xb3 teritorijas ir pavadinimus._NEWLINE_Laikoma, kad tuo metu stipriausia karalyst\xc4\x97 buvo Palpa, o jos karalius buvo visos konfederacijos vadas. Palpos valdovas Mani Mukunda Senas 1521-22\xc2\xa0m. kovojo su Katmandu sl\xc4\x97niu ir laikinai buvo suk\xc5\xabr\xc4\x99s imperij\xc4\x85, kuri driek\xc4\x97si nuo Kali up\xc4\x97s (dabartin\xc4\x97 Vakarin\xc4\x97 Nepalo riba) iki Tistos up\xc4\x97s (Sikime).\n_START_SECTION_\nRegiono \xc4\xafjungimas \xc4\xaf Nepal\xc4\x85\n_START_PARAGRAPH_\nXVIII a. viduryje vienos i\xc5\xa1 karalys\xc4\x8di\xc5\xb3,\xc2\xa0\xe2\x80\x93 Gorkha,\xc2\xa0\xe2\x80\x93 valdovas Prithvi Narajanas (vald\xc4\x97 1743\xe2\x80\x931775) prad\xc4\x97jo Nepalo valstyb\xc4\x97s k\xc5\xabrim\xc4\x85. Jis u\xc5\xbe\xc4\x97m\xc4\x97 didel\xc4\x99 dal\xc4\xaf regiono karalys\xc4\x8di\xc5\xb3, o galiausiai ir Katmandu sl\xc4\x97n\xc4\xaf. \xc5\xa0io miestas Katmandu tapo Nepalo sostine. Jo artimiausi \xc4\xafp\xc4\x97diniai u\xc5\xbekariavo vis\xc4\x85 \xc4\x8caubisi rad\xc5\xbeja, Baisi rad\xc5\xbeja, Kumaono, Gharvalio, Sikimo regionus. Taip buvo sukurtas Didysis Nepalas.'